Universis presentes litteras inspecturis, nos Girardus Dei gratia Eduensis episcopus, notum facimus quod nos de voluntate et assensu virorum venerabilium decani et capituli Eduensis in suo et nostro capitulo generali propter hoc existentium, necnon et de voluntate et assensu domini Pontii nunc curati ecclesie de Donna Petra, archipresbiteratus de Quarrees, pro faciendo unam capellaniam in parvo conventu Eduensis ecclesie damus et concedimus domino Girardo de Autreio presbitero capellano deputato ad divinum servitium in eodem parvo conventu faciendum et celebrandum et predicti Girardi successoribus in eadem capellania decem libras Turon. ex annuo redditu, quas idem Pontius pro se et suis successoribus in predicta ecclesia de Donna Petra promittit et tenetur coram nobis per juramentum suum super hoc corporaliter prestitum se reddere et solvere annis singulis dicto Girardo et suis successoribus in capellania supradicta, centum solidos Turon. videlicet ad synodum hyemalem et alios centum solidos ad synodum estivalem. Et ut hoc ratum, firmum et stabile permaneat in futurum, nos prefatus episcopus sigillum nostrum et nos predicti decanus et capitulum ratam habentes atque firmam predictam donationem a predicto domino episcopo, ut dictum est, factam, sigillum sancti Nazarii Eduensis quo utimur, et ego predictus Pontius sigillum meum litteris presentibus duximus apponenda. Datum et actum Edue die lune post Nativitatem beati Iohannis Baptiste, anno Domini Mº CCº septuagesimo nono.